Oikeusministeriö

VESILAKITYÖRYHMÄN MIETINTÖ (TYÖRYHMÄMIETINTÖ 2006:13), LAUSUNTO

Oikeusministeriö asetti maaliskuussa 2000 toimikunnan selvittämään vesilakiin liittyviä uudistustarpeita ja tekemään tarpeelliseksi katsomansa ehdotukset lain uudistamiseksi. Toimikunnan kesäkuussa 2004 oikeusministeriölle jättämä mietintö sisälsi hallituksen esityksen muotoon laaditun ehdotuksen voimassa olevan vesilain kokonaisvaltaiseksi uudistamiseksi. Ajanpuutteen vuoksi mietintöä ei kuitenkaan ehditty kaikilta osin viimeistellä vaadittavalla tavalla. Siitä jäi puuttumaan mm. liitännäislakien muutosehdotukset ja luonnokset lakiehdotuksen nojalla annettaviksi asetuksiksi. Lisäksi toimikunta esitti eräitä ehdotuksia, joita sen mielestä tuli vielä täsmentää. Tällaisia ehdotuksia oli mm. lakiehdotuksessa ehdotettu valtioneuvoston poikkeuslupasääntelyyn liittyvä menettely, luonnontilaisten purojen suojelua koskeva sääntely, aikaisemman vesilainsäädännön nojalla annettujen lupien tarkistamiseen liittyvät kysymykset ja kalatalousvelvoitteen ja kalatalousmaksun keskinäisen aseman täsmentäminen.

Kauppa- ja teollisuusministeriö antoi 28.9.2004 lausunnon vesilakitoimikunnan ehdotuksesta. Lausunnossaan ministeriö puolsi toimikunnan ehdotuksia, mutta katsoi, että luvan annon siirtäminen valtioneuvostolle toimikunnan ehdottamalla tavalla oli siirron toimivuuden kannalta epäselvä erityisesti siltä osin, miten ja missä asian käsittelyvaiheessa käsittely valtioneuvostolle siirtyisi. Omana ehdotuksenaan ministeriö esitti hankkeen oikeusperusteisen käsittelyn ja hankkeen tarkoituksenmukaisuuteen perustuvan käsittelyn selkeämpää erottamista lakiehdotuksessa Ruotsin vesi- ja ympäristölain tapaan.

Oikeusministeriö asetti 1.6.2005 työryhmän jatkamaan vesilainsäädännön kokonaisuudistusta. Toukokuussa 2006 oikeusministeriölle jätetyssä mietinnössä työryhmä esitti lakimuotoon laaditut täydennykset edellä esitettyjen, toimikunnan esityksestä puuttumaan jääneiden ja vielä täsmennystä vaativien ehdotusten osalta. 

Lausuntona vesilakityöryhmän ehdotuksista kauppa- ja teollisuusministeriö esittää seuraavaa. 
	
Kauppa- ja teollisuusministeriö toteaa vesilakityöryhmän säilyttäneen laissa mahdollisuuden hankkeen tarkoituksenmukaisuustarkasteluun valtioneuvostolla sekä tutkineen lupatarkastelun siirtämisen valtioneuvostolle neljän vaihtoehdon pohjalta. Myös ministeriön esittämä vaihtoehto on ollut tarkastelussa mukana. Vaihtoehdoista toimivammaksi lakityöryhmä arvioi mallin, jossa asia siirrettäisiin valtioneuvoston ratkaistavaksi suoraan ympäristölupavirastosta sen jälkeen, kun ympäristölupavirasto on todennut luvan myöntämisen edellytysten olevan muutoin kuin ympäristön luonnonolosuhteiden ja vesistöluonnon sekä paikkakunnan asutus- ja elinkeino-olojen osalta olemassa. Asiaa koskevat työryhmän laatimat 3 luvun 4 ja 5 pykälät perustuvat tähän malliin. Perusteena esitykselleen työryhmä esittää sen, että näin valtioneuvoston käsiteltäväksi ei tulisi selviä, lupaehdot täyttäviä hankkeita eikä myöskään hankkeita, joiden luvalle ei muilta osin olisi edellytyksiä. Perustelut kuultuaan kauppa- ja teollisuusministeriö puoltaa työryhmän esitystä siirtomenettelyksi.

Ministeriö myös puoltaa työryhmän esitystä siitä, että valtioneuvoston tarkoituksenmukaisuustarkastelu koskisi vain tiettyjä lakiehdotuksen 3 luvun 5 §:ssä lueteltuja hankkeita, mikäli niillä on yhteiskunnallista merkitystä. Ministeriö kuitenkin katsoo, että ko. pykälää tulisi voida tulkita siten, että yhdyskuntien vesihuollon lisäksi poikkeusmenettely koskisi myös sellaisia teollisuuden, esim. elintarviketeollisuuden, vesihuoltohankkeita, joissa puhtaan veden tarve on välttämätöntä.  Ministeriö myös puoltaa työryhmän ehdotusta siitä, että siirtopäätökseen ei voitaisi hakea muutosta.   

Kauppa- ja teollisuusministeriö myös puoltaa työryhmän esitystä aikaisemmin annettujen lupamääräysten tarkistamisesta ja raukeamaan määräämisestä sellaisena kuin työryhmä on ne hahmotellut (lakiehdotuksen 3 luvun 23 pykälä ja 19 luvun 14 ja 15 pykälät). 

Ministeriöllä ei ole huomautettavaa vesiasetuksen sisällöstä.
	
Ministeriö pitää vesilain muutosta kiireellisenä.

Mauri Pekkarinen
Kauppa- ja teollisuusministeri

Seppo Oikarinen
Neuvotteleva virkamies

TIEDOKSI		Kauppa- ja teollisuusministeriön osastot